Borgarbyggð og Háskólinn á Bifröst í gagnkvæmt samstarf Nýverið skrifuðu Bryndís Hlöðversdóttir rektor Háskólans á Bifröst og Páll S Brynjarsson sveitarstjóri Borgarbyggðar undir samkomulag milli þessara stofnana um afslátt á þjónustukaupum Borgarbyggðar hjá skólanum . Fyrr í sumar var undirritað samkomulag á milli sömu aðila um að Borgarbyggð keypti stofnfé í Háskólanum á Bifröst fyrir 30 milljónir króna og koma kaupin til framkvæmda á árunum 2012 - 2014 . Með báðum þessum samningum er sveitarfélagið að leggja lóð á vogarskálina til að styðja við og styrkja starf Háskólans á Bifröst . Að sögn Bryndísar Hlöðversdóttur rektors eru stefnt að því að auka stofnfé í sjálfseignarstofnun Háskólans á Bifröst um 50 - 60 milljónir króna á þessu ári . Auk framlags Borgarbyggðar komi aukið stofnfé frá einstaklingum og fyrirtækjum sem tengjast hollvinahópi skólans . „ Markmið með rekstri sjálfseignarstofnana af því tagi sem Háskólinn á Bifröst er , er að skila taplausum rekstri . Þessir peningar koma því inn í reksturinn og styrkja skólann fjárhagslega þegar hann er að rétta úr kútnum eftir áhrif hrunsins , “ segir Bryndís . Aðspurð segir hún að vel horfi með aðsókn að skólanum í haust og staðnemun fjölgi nú umtalsvert á ný sem aftur hefur áhrif til fjölgunar nemenda við leik - og grunnskólana í nágrenninu . Sem dæmi nefndi hún að nemendum frumgreinadeildar háskólans hefði fjölgað mjög í haust , en sá hópur er jafnan skipaður fólki með reynslu úr atvinnulífinu sem auki breidd þekkingar í nemendahópnum til muna , svo sem í gegnum hópavinnu . Auk þessara 30 milljóna sem Borgarbyggð mun leggja inn í sjálfseignarstofnun skólans á næstu þremur árum var sl. föstudag gerður þjónustusamningur um verulegan afslátt á kaupum Borgarbyggðar af ýmissi sérfræðiþjónustu á Bifröst . Þar á meðal er aðkeypt ráðgjöf , kannanir og kennsla . Páll S Brynjarsson sveitarstjóri segir hvað kennsluna varði sé um að ræða hóp stjórnenda hjá sveitarfélaginu sem nú gefist kostur á að efla sig faglega og fái til þess afslátt af námskostnaði . Um er að ræða stjórnendanám sem þróað verður á Bifröst fyrir starfsfólk sveitarfélaga sérstaklega í fögum á borð við starfsmannastjórnun , lagaumhverfi og rekstri sveitarfélaga svo dæmi séu tekin . Námsframboð þetta verður þróað í samstarfi skólans og sveitarfélagsins og er samningurinn til þriggja ára og gert ráð fyrir að hann komi til framkvæmda í byrjun næsta árs . Fram kom hjá Bryndísi og Páli að ef þetta verkefni tekst vel komi fastlega til greina að Háskólinn á Bifröst bjóði öðrum sveitarfélögum upp á viðlíka nám í kjölfarið .